A zanzibári labdarúgó-válogatott Zanzibár szigetének nemzeti csapata, melyet a zanzibári labdarúgó-szövetség irányít. A szövetség nem tagja a Nemzetközi Labdarúgó-szövetségnek, emiatt nem vehet részt a Labdarúgó-világbajnokságok selejtezőiben. Az Afrikai Labdarúgó-szövetség társult tagja, de csak az 1962-es Afrikai nemzetek kupája selejtezőiben indult. A válogatott rendszeresen képviselteti magát a közép- és kelet-afrikai államoknak kiírt CECAFA-kupa viadalaiban, 1995-ben sikerült elhódítania a trófeát, a döntőben 1-0-ra legyőzve az Ugandai labdarúgó-válogatottat.